****

**สถาบันมะเร็งแห่งชาติ โชว์เครื่องฉายรังสีศัลยกรรม Cyberknife รักษาโรคมะเร็งด้วยความแม่นยำสูง**

สถาบันมะเร็งแห่งชาติ กรมการแพทย์ ให้บริการเครื่องฉายรังสีศัลยกรรม Cyberknife แก่ผู้ป่วย โดยเป็นเครื่องฉายรังสี ที่ให้รังสีที่มีความเที่ยงตรง แม่นยำสูงต่อก้อนเนื้องอก และลดผลกระทบจากรังสีต่อเนื้อเยื่อปกติ

**นายแพทย์ชลน่าน ศรีแก้ว รัฐมนตรีว่าการกระทรวงสาธารณสุข กล่าวว่า**โรคมะเร็งเป็นปัญหาสำคัญทางสาธารณสุขของทุกประเทศทั่วโลก กรมการแพทย์ กระทรวงสาธารณสุขได้เล็งเห็นและตระหนักถึงความสำคัญของปัญหาโรคมะเร็งซึ่งปัจจุบันเป็นสาเหตุการเสียชีวิตอันดับหนึ่งของคนไทย จึงได้จัดให้โรคมะเร็งเป็นหนึ่งในโรคที่อยู่ในแผนพัฒนาระบบบริการสุขภาพ โดยมีวัตถุประสงค์หลัก เพื่อลดอัตราการป่วย ลดอัตราการเสียชีวิตจากโรคมะเร็ง และลดระยะเวลาการรอคอยการรักษา ตลอดจนการพัฒนามาตรฐาน สถานบริการให้มีมาตรฐาน เพื่อให้ประชาชนมีคุณภาพชีวิตที่ดี ปัจจุบันนวัตกรรมการรักษาโรคมะเร็งด้วยรังสีรักษามีความก้าวหน้า ไปมาก เครื่องฉายรังสีศัลยกรรม Cyberknife สามารถรักษาโรคมะเร็งที่เป็นก้อนหรือรอยโรคเฉพาะจุดได้อย่างแม่นยำ ทำให้ผลการรักษาของผู้ป่วยดีขึ้น และมีผลข้างเคียงจากการรักษาลดลง

**นายแพทย์สกานต์ บุนนาค รองอธิบดีกรมการแพทย์ กล่าวเพิ่มเติมว่า** มะเร็งปอดและมะเร็งตับ เป็นมะเร็งที่พบเป็นอันดับต้น ๆ ในคนไทย ทั้งเพศหญิงและเพศชาย การฉายรังสีในมะเร็งกลุ่มนี้มีความเสี่ยงสูง มีโอกาสเกิดผลข้างเคียงที่รุนแรง เนื่องจากเป็นอวัยวะที่มีการเคลื่อนที่ตลอดเวลาตามการหายใจ จึงเป็นข้อจำกัดอย่างมากในการฉายรังสี เครื่องฉายรังสี Cyberknife เป็นเครื่องฉายรังสีในลักษณะของแขนกล สามารถฉายรังสีได้หลายทิศทาง เคลื่อนที่ได้เกือบรอบตัวผู้ป่วย มีระบบอุปกรณ์ในการกำบังรังสีและกำหนดรูปร่างเพื่อปรับความเข้มของลำรังสี ทำให้สามารถสร้างรูปร่างของลำรังสีในรูปแบบต่าง ๆ ได้อย่างอิสระ รวมถึงเพิ่มระบบติดตามเป้าหมายที่มีการเคลื่อนที่ตามการหายใจ อย่างเช่น ก้อนในปอด ก้อนในตับได้อย่างแม่นยำ นอกจากนั้นยังออกแบบมาเพื่อเทคนิคการฉายรังสีร่วมพิกัดหรือรังสีศัลยกรรมเป็นหลัก สามารถให้ความเข้มของรังสีได้สูง รวดเร็ว มีการกระจายของรังสีไปยังเนื้อเยื่อข้างเคียงน้อย นอกจากจะฉายรังสีด้วยเทคนิครังสีศัลยกรรมแล้วเครื่องนี้ยังสามารถใช้เทคนิคการฉายรังสีแบบปรับความเข้มได้ด้วยเช่นกัน  ดังนั้นจึงสามารถใช้ในการรักษาโรคมะเร็งที่เป็นก้อนขนาดไม่เกิน 6 เซนติเมตร ที่อยู่ในตำแหน่งที่เป็นจุดสำคัญและเป็นอวัยวะที่ไวต่อรังสี เช่น เนื้องอกในสมอง มะเร็งปอด มะเร็งตับในระยะเริ่มต้นที่ไม่สามารถผ่าตัดได้ หรือกรณีมีการกลับมาเป็นซ้ำของโรคมะเร็งในตำแหน่งที่เคยได้รับการฉายรังสีมาก่อน เป็นต้น

สามารถติดต่อขอรับคำปรึกษาได้ที่ คลินิกรังสีรักษา สถาบันมะเร็งแห่งชาติ โทร. 0 2202 6888 ต่อ 2103 หรือ 2233

---------------------------------------------

-ขอขอบคุณ-

3 เมษายน 2567